Veðrið hefur náð hámarki á höfuðborgarsvæðinu og mun það ganga niður hægt og rólega það sem eftir lifir kvölds og í nótt . Þetta kemur fram á facebooksíðu lögreglunnar á höfuðborgarsvæðinu . Í fyrramálið ættu allir í umdæminu að geta farið aftur í skóla og til vinnu eins og ekkert hafi ískorist þótt áfram megi búast við hvassri norðanátt og hita um frostmark . „ Það hefur annars verið í mörg horn að líta hjá lögreglunni og öðrum viðbragðsaðilum í allan dag , en útköllin það sem af er eru í kringum fimmtíu . Kallað hefur verið eftir aðstoð víða á höfuðborgarsvæðinu , en flestar hjálparbeiðnir þó líklega borist úr vesturhluta borgarinnar og frá Seltjarnarnesi , “ segir lögreglan . „ Miðað við veðrið hefði mátti búast við fleiri hjálparbeiðnum , en fólk brást vel við öllum tilmælum viðbragðsaðila og því varð álagið minna en ella og fyrir það viljum við þakka . Þegar leið á daginn var sáralítil umferð og mjög fáir á ferli . Greinilegt er að hugað var vel að lausamunum , ekki síst á byggingarsvæðum . “